L’Agència AFIC de Carcaixent, entre les deu millors agències per al Foment de la Innovació Comercial
28 de Junio de 2016

Carcaixent

L’Agència per al Foment de la Innovació Comercial de Carcaixent (AFIC), integrada al Departament de Promoció Econòmica de l’Ajuntament, és una de les 10 millor qualificades de tota la Comunitat Valenciana. L'Agència ha rebut este matí a Elda,  en el marc dels actes del VI Congrés Intermunicipal de la Xarxa AFIC, un dels deu reconeixements que la Conselleria d'Economia, Indústria, Turisme i Ocupació concedeix a les agències situades en els primers llocs de la classificació segons la seua activitat.

L’alcalde de Carcaixent i regidor de Promoció Econòmica, Paco Salom, destacava que este reconeixement “suposa una prova que el treball que estem fent per dinamitzar l’activitat comercial està donant els seus fruits i va en la direcció correcta”. Concretament, l’Agència AFIC de l'Ajuntament de Carcaixent ha rebut la setena menció dels reconeixements que atorga la Conselleria. A més de dur a terme iniciatives de promoció directa, al llarg de l’any 2015 des de l’AFIC s’han organitzat concursos de dinamització comercial com ara el concurs d’aparadors de Nadal, diferents campanyes de xecs-regals o tallers de formació per a comerciants.

Paco Salom també ha volgut destacar que, durant el present any, l’Agència AFIC ha incorporat noves campanyes per al foment comercial com l’organització de la I Setmana Empresarial, la coordinació de la vessant de l’oci gastronòmic de la Fira Modernista o les recentment estrenades campanyes de dinamització al Mercat de Carcaixent. “La innovació és fonamental en una àrea com la del comerç, per tant apostem per continuar implantant-hi noves propostes per tal de mantenir-nos al capdavant del foment comercial de la Comunitat”.

L’alcalde de Carcaixent recordava que “fomentar la promoció econòmica a escala local és prioritari per a l’Equip de Govern, un objectiu que pas a pas estem fent realitat gràcies a la implicació tant dels tècnics de l’Agència com dels mateixos comerciants, als quals agraïm la seua voluntat per a treballar conjuntament, imprescindible per impulsar l’activitat econòmica a la ciutat”, concloïa.

La Xarxa d'Agències per al Foment de la Innovació Comercial (AFIC), coordinada des de la Direcció General de Comerç i Consum, és l'instrument mitjançant el qual la Generalitat Valenciana i els ajuntaments de la Comunitat Valenciana impulsen conjuntament el procés de modernització i ordenació del comerç local. Esta xarxa compta amb més de cent agències ubicades a ajuntaments, mancomunitats i consorcis, i es perfila com el nexe d'unió permanent entre els comerciants, les seues organitzacions representatives i l'administració.